  Майя Бывальцева 357 адями курадӟонэ шедиз 31-тӥ коньывуонысен 21-тӥ шуркынмонозь Ижкарын йӧвалег дыръя. 2015-тӥ арысь та вакытэн ик ӵошатыса, со 14,6 процентлы яке 61 адямилы ӧжытгес. 22-тӥ шуркынмонэ журналистъёслы со сярысь вераз 3 номеро кар эмъяськоннилэн травматологияя но ортопедияя поликлиникаеныз кивалтӥсь Анвар Валеев. «31-тӥ коньывуонысен 21-тӥ шуркынмонозь ми доры 1 сюрс 707 адями вазиськиз. Со пӧлысь 51 процентэз карысь урамъёсын курадӟонэ шедизы, но ваньмыз ик йӧвалег сэрен ӧз курадӟе. Мугъёс пӧлын йӧвалегез нимаз 357 адями», — ивортӥз Анвар Валеев. Йӧвалег дыръя адямиос ӵемгес вӧсь каро киоссэс но пыдъёссэс — шукко, чигто, кузьсузьыто, вольтчыто. Вӧсь луыны быгатэ котькудӥз, но тужгес бадӟым кышкытлык кылдэ пенсионеръёслы. «Валамон, пересь адямиос сокем сэзесь ӧвӧл ни, арлыдзыя но пӧртэм висёнъёссы сэрен уродгес ветло ни», — валэктӥз Анвар Валеев. Статистикая, чигтэм суй-пыдъёсын вазиськисьёс туэ ӧжытгес луизы, но шуккиськон учыръёс тросгес пусъемын. «Кылем арен ӵошатыса, таяз арын суй-пыдзэс чигтэмъёс ог 7 процентлы ӧжытгес, соос 21 процент. Тросэзгес адямиос шуккисько. Кузьсузьытэмъёсын но вольтчемъёсын лыктӥсьёс огмындагес — 17 процент котырын», — вераз эмъюртлэн кивалтӥсез. Анвар Валеевлэн кылъёсызъя, кузьсузьытэмен адями одӥг-кык толэзь ӵоже эмъяське, чигтонъёсты бурмытыны дыр тросгес кулэ. Тодэ вайытом, таяз арняе элькунын 0 градусозь шунытскоз. 25-тӥ шуркынмонэ йӧвалег луыны быгатоз. Иворъёсъя «Удмуртия» агентство азьвылгес ӵектонъёс люказ вал, кызьы йӧвалег дыръя вӧсь луонлэсь утиськоно. Тегъёс: Тазалык Ижкар Удмуртия тазалыкезутён йвалег  